《恒山》
清代·刘石龄

宝符玄玉奠兹麓，有神上下扶乾坤。曲阳飞石就禋祀，虞舜不到恒山边。

兹语荒怪谁所纪，翠砥屃奰空磨镌。磁窑两岸尺绝壁，南有细径缘秋烟。

崖回水立三百丈，巨石怒落随奔泉。几年于此垒云栈，排空石窦鬼手穿。

馀材蠡啮插山腹，欲落藤蔓相钩牵。平生未尝识剑阁，或谓蜀道险亦然。

崱屴万仞试初步，飞仙岩阁中霄悬。虎风一噫土囊口，犍牛飘坠轻乌鸢。

浑浑云雾起林际，乖龙鳞尾方蜿蜒。紫芝翳翳隐幽峪，黄榆飒飒飞晴天。

中有仙人系驴树，下根离析枝相连。寒涛万壑起松杪，翠雪散落山亭前。

夕阳晚霞足幽眺，丹灶夜光然通玄。野人颇有济胜具，度越峻岭如登仙。

俯视群山尽臣庶，太白巨丽差随肩。茫茫一气辨龙塞，橐驼万队成蚁旋。

丈夫宁能死章句，有名须勒狼胥巅。此心未遂身老大，投足岩岫差安便。

遍游五岳自兹始，俟昏嫁毕当何年。

作者简介：字介于，江南长洲人。著有《瓠空草堂集》。○国初孝子刘蓼萧于鼎革后，艰苦省亲，父前没，遇母于见娘村，盖前定也。介于为孝子之子，读有用书，奔地走四方，韩文懿公重其人，欲荐于朝，未及荐而韩公卒矣。诗滂濞闳肆，得力昌黎，近体浸淫宋人。因未见全集，故只录古体二章以志厓略。